CELEX: 62022TN0206
Language: el
Date: 2022-04-20 00:00:00
Title: Υπόθεση T-206/22: Προσφυγή-αγωγή της 20ής Απριλίου 2022 — Makhlouf κατά Συμβουλίου

20.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/59
            
         
      Προσφυγή-αγωγή της 20ής Απριλίου 2022 — Makhlouf κατά Συμβουλίου
      (Υπόθεση T-206/22)
      (2022/C 237/77)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: Sara Makhlouf (Δαμασκός, Συρία) (εκπρόσωποι: G. Karouni και K. Assogba, δικηγόροι)
      
         Καθού-εναγόμενο: Συμβούλιο της Ευρωπαϊκής Ένωσης
      
         Αιτήματα
      
      Η προσφεύγουσα-ενάγουσα (στο εξής: προσφεύγουσα) ζητεί από το Γενικό Δικαστήριο:
      
                  —
               
               
                  να ακυρώσει τις ακόλουθες πράξεις, καθόσον αφορούν την προσφεύγουσα:
                  
                              —
                           
                           
                              την εκτελεστική απόφαση (ΚΕΠΠΑ) 2022/242, του Συμβουλίου, της 21ης Φεβρουαρίου 2022, για την εφαρμογή της απόφασης 2013/255/ ΚΕΠΠΑ σχετικά με περιοριστικά μέτρα κατά της Συρίας και το παράρτημά της Ι·
                           
                        
                              —
                           
                           
                              τον εκτελεστικό κανονισμό (ΕΕ) 2022/237 του Συμβουλίου, της 21ης Φεβρουαρίου 2022, για την εφαρμογή του κανονισμού (ΕΕ) αριθ. 36/2012 σχετικά με περιοριστικά μέτρα λόγω της κατάστασης στη Συρία και το παράρτημά του II·
                           
                        
            
                  —
               
               
                  να υποχρεώσει το Συμβούλιο να καταβάλει ποσό ύψους 10 000 ευρώ προς αποκατάσταση κάθε είδους βλάβης που υπέστη η προσφεύγουσα·
               
            
                  —
               
               
                  δυνάμει του άρθρου 134 του Κανονισμού Διαδικασίας του Γενικού Δικαστηρίου, ο ηττηθείς διάδικος καταδικάζεται στα δικαστικά έξοδα. Η Sara Makhlouf ζητεί να καταδικαστεί το Συμβούλιο στα δικαστικά του έξοδα καθώς και στα έξοδα στα οποία υποβλήθηκε η ίδια και τα οποία επιφυλάσσεται να δικαιολογήσει κατά τη διεξαγωγή της διαδικασίας.
               
            
         Λόγοι και κύρια επιχειρήματα
      
      Προς στήριξη της προσφυγής-αγωγής της η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται προσβολή των δικαιωμάτων άμυνας και του δικαιώματος σε δίκαιη δίκη. Συναφώς, η προσφεύγουσα προσάπτει στο Συμβούλιο ότι προσέβαλε τα δικαιώματά της άμυνας και ιδίως το δικαίωμα ακρόασης πριν τη λήψη της απόφασης για την καταχώριση του ονόματός της στους επίδικους καταλόγους.
               
            
                  2.
               
               
                  Με τον δεύτερο λόγο προβάλλεται πρόδηλη πλάνη εκτίμησης και απουσία αποδεικτικών στοιχείων. Η προσφεύγουσα υποστηρίζει ότι οι ισχυρισμοί του Συμβουλίου οι σχετικοί με «[ενυπάρχοντα] κίνδυνο ότι τα περιουσιακά στοιχεία που κληρονομήθηκαν θα χρησιμοποιηθούν για τη στήριξη των δραστηριοτήτων του συριακού καθεστώτος και θα περιέλθουν απευθείας στην κατοχή του καθεστώτος, ενδεχομένως συμβάλλοντας στη βίαιη καταστολή του άμαχου πληθυσμού από αυτό» πρέπει να απορριφθούν οριστικά καθόσον στερούνται οιασδήποτε νομικής πραγματικής βάσεως.
               
            
                  3.
               
               
                  Με τον τρίτο λόγο προβάλλεται παραβίαση της αρχής αναλογικότητας κατά την προσβολή θεμελιωδών δικαιωμάτων. Κατά την προσφεύγουσα, το επίδικο μέτρο πρέπει να ακυρωθεί, καθόσον είναι δυσανάλογο προς τον σκοπό που επιδιώκεται με τις επίδικες πράξεις. Ο δυσανάλογος χαρακτήρας προκύπτει ιδίως από το γεγονός ότι θίγονται αδιακρίτως όλα τα περιουσιακά στοιχεία της προσφεύγουσας.
               
            
                  4.
               
               
                  Με τον τέταρτο λόγο προβάλλεται προσβολή του δικαιώματος ιδιοκτησίας. Η προσφεύγουσα υποστηρίζει ότι οι προσβαλλόμενες πράξεις θίγουν αδικαιολόγητα το δικαίωμα ιδιοκτησίας της, καθόσον αφορούν αδιακρίτως τα περιουσιακά στοιχεία που μπορεί αυτή να κληρονομήσει, αλλά και προσωπικά της περιουσιακά στοιχεία.
               
            
                  5.
               
               
                  Ο πέμπτος λόγος αφορά το αίτημα αποκατάστασης της προκληθείσας βλάβης.